**Родовият герб**

**Иван Гаврилов**

**Гербът е обединяващ символ на най-значимите неща, касаещи рода, родното място, областта и държавата. Наред със знамето, изпълва душата и сърцето с чувство на патриотична гордост. Само мисълта колко векове са минали от конската опашка и лъва до трибагреника със стилизирания герб с трите лъва, символизиращ Мизия, Тракия и Македония. Колко човешки съдби на стотиците поколения, оформили българската нация. Колко пъти беловласи дядовци са обяснявали значението им на деца и внуци и колко именни и безименни герои са умирали с вяра в България и нейните символи. Само при тази мисъл те побиват тръпки, ставаш на крака и свеждаш глава, неволно подреждайки в мислите си оня безкраен разказ за патриотизма. Вековното робство съзнателно е заличавало с цел да изчезне спомена, уважението и жертвоготовността на нацията пред герба на тогавашна България и гербовете и историята на българските родове. А че са били значими, красиви и съизмерими с европейските, е доказано от единствения запазен герб на славния род Пеячевич, намиращ се в Чипровския музей и лежащ в основата на герба на съвременно Чипровци. Независимо от всичко това, от люлката до гроба, преминал през детството, всеки един от нас таи в сърцето си един малък родов герб, а всичките заедно оформят онова, което се нарича България.**

**Роден съм в едно село, което има над 600-годишна документирана история, обвеяно е с легенди, преселение и завръщане от Бесарабия, дало свиден дял в борбите за Освобождението и утвърждаването на България, с горди, честни и изключително трудолюбиви хора. Селото се нарича Василовци, бивш околийски център на Поломието и е същото онова, което го има на литографиите на Феликс Каниц в 1864 г., където жени, мъже и деца в гиздави носии живеят в уземки – голяма стая, вкопана в земята и покрита със слама, над която стърчи плетения и измазан комин на родовото огнище. На пръв поглед тази страшна картина от XIX век, когато техническият напредък на Европа бележи началото на прогреса, а гербовете на известните родови фамилии бележат стотици години е в рязък контраст. Независимо от факта, че още през 1825 г. е открито първото училище в нарочно построена за целта сграда от даскал Филип и че селото е упоменато в регистрите от 1454 г., че се облага с данъци в размер на 40 000 акчета. Картината се изяснява веднага от факта, че през 1861 г., поведени от уважавания от всички местен свещеник и поборник Димитър Иванов, отиват в Бесарабия, Херсонска област, с надежда за по-добър живот без робство, а в селото са заменени с кримски татари и черкези. Виждайки реалността, която няма нищо общо с обещанията за плодородна земя, тучни пасища и изворна вода, те се завръщат през следващата 1862 г., давайки 15 души жертви по пътя. Намират своето напуснато родно място и къщи, заети от колонизираните на тяхно място татари, поради което не им остава нищо друго освен, доколкото им разрешават средствата, да си построят нови жилища – землянки. Пак до родното си село и с център легендарната стара черква Св. Георги, стояща и до ден днешен от времето на Второто българско царство. Само с трудолюбие, изнурителен и непосилен денонощен труд и много вяра, работейки своята, но вече с чужди стопани земя, те постепенно успяват да откупят къщите и селото, за да го има до ден днешен.**

**От моето детство, освен обширните простори на Поломието, онова единствено и неповторимо небе, от което вечер, когато стихне човешката глъч, имаш чувството, че можеш да докоснеш всяка ярка звезда от големия двор, в който все не стигаше времето да довършим игрите си, ми е останал един невероятен спомен – една стара черница. С огромен ствол, който двама души трудно биха обхванали, многократно подрязвана и все пак величествено извисяваща се към небето, с напукана кора, в която имаш чувството, че е запечатан всеки миг от радостите и скърбите на фамилията, от която произлизам и която нося в сърцето си като нашия герб. Историята е доста необичайна, годината е 1894 - моят прадядо Марко купува това място, което тогава е било в края, а сега е в центъра на селото, за да може да направи дом на новото семейство. Той, 18 годишен, невероятно трудолюбив, смел и добър човек, останал сирак по време на „чумавото”, произхождащ от семейство на свещеник и прибран и отгледан от роднините си от Митриковия род. Тя, Лозана на 17 години, останала отрано без баща и отгледана с по-малкото й братче с много лишения от майка си, родена в най-красивото място на Белоградчишките скали – Боровица, където боровият камък - два огромни скални къса, на единия от които е имало феодален замък, а на другия – манастир, според легендата и венец от причудливите скали, оформящи истински олтар, достоен за Бога. Колкото пъти съм ходил там, все откривам нещо ново, било в природата, било в руините на старата ни къща и цялото старо село, преместено след Освобождението на по-лично място на брега на река Огоста. Тази светица, която достойно доживя до 96 години и която никой не я е чул да повишава тон, с невероятната си блага усмивка и излъчване, с един безкрайно дълбок поглед на сините й очи, в който е достатъчно да надникнеш само веднъж, за да се пренесеш в един друг свят. Винаги си я спомням, облечена в черно, седнала до черницата и сякаш безмълвно си говорят, търсейки закрила и утеха една от друга. До деня на тяхната сватба те не са се виждали, всеки погълнат от ежедневната работа, докато един ден става дума между приятели, че тука има момче, което вече е време да има стопанка, а там има бедно, но много честно и работливо момиче. Видяли се в деня на сватбата и съдбата така ги омаяла, че до края не могли един без друг. Когато се родили баба Първа и дядо Георги, в къщата на Митриковия род вече станало тясно. И когато закупили през 1894 г. празното място, моята прабаба и моят прадядо поставили точно в центъра от четирите краища на селището първата рожба на човешката ръка – една малка и крехка пръчка от черница, за която баба се грижила всеки ден . Постепенно построили къща, стопански постройки, развъдили животни, обработвали земя, родили се Камена и Вела, а тя черницата като майка-закрилник растяла, простирала клони към небето, станала толкова голяма, че все едно искала да запази двора и обитателите от всички човешки несгоди. В клоните й птиците виели гнезда, благославяйки я с песни, а невероятно вкусният й плод давал наслада на напукани устни. Там до нея беше пещта за хляба и от моето детство си спомням онзи незабравим аромат на топъл хляб, а по Великден – и на козунаци и на още нещо, което не можех да го оприлича, а по-късно осъзнах, че е от черницата. От там, под черницата е започвал и свършвал денят. Там, под черницата е била поставяна люлката за децата. Там са се съветвали и вземали решения. Там са посрещали гостите. От там са започвали празниците. Защото накъдето и да тръгнеш и погледнеш, погледът и стъпките неминуемо минават от там. Оттам е тръгнал моят прадядо, мобилизиран през Първата световна война, изпратен от четирите си деца и младата си жена. Пак там са получавани редките писма и вести, а през началото на август 1916 г. той, вече старши кандидат подофицер, с Георгиевски орден за храброст, получил три дни домашен отпуск да види децата си и да помогне за прибирането на житото, т. е. хляба. Оттам е изпратен, за да стигне на Дойранския фронт, да участва в епичната битка на Чеган и в края на август 1916 г., оглавявайки последната нощна контраатака, с укорителните думи пред съселяните си, които предлагат да не се хвърлят в разгара на боя, а да изчакат сутринта. На него му е било пределно ясно ключовата роля на връх Чеган за целия фронт. Ясната и категорична заповед и необходимостта от личен пример и саможертва, го карат да поведе другарите си с думите, че ако не превземат Чеган, няма да могат да гледат децата си в очите спокойно заради неизпълнения дълг пред клетвата и Отечеството. Чеган остава в български ръце, а моят прадядо загива със смъртта на герой и е погребан там на Чеган, заедно със снимката на двете му деца Първа и Георги, които е носел до сърцето си в джоба на куртката. Никой не е смеел да каже на прабаба за смъртта на героя и за това, че остава вдовица, а децата й сираци, най-голямото на 6, а най-малкото на 2 години. Съобщението за неговата героична смърт го изпращат на майката на баба Лозана в Боровица, а тя идва да съобщи страшната вест на дъщеря си и децата. Може би затова кората на черницата е толкова дълбоко набраздена от мъката и сълзите на прабаба, която освен децата, които не са разбирали, е имала за верен другар черницата, посадена заедно с ръката на прадядо Марчо. Тя остава като верен страж и изповедник да пази сираците и вдовицата и да им помогне да стъпят на краката си, да се изучат, задомят и отгледат трудолюбива и добра челяд. Пак там под черницата става сватбата на моя дядо Георги с баба Александра, която до последните си дни на 94 годишна възраст твърдеше, че няма по-добър човек на този свят от прабаба Лозана и ми заръча да пазя дървото. Пак там се родиха, изучиха и задомиха двете им деца – баща ми Гаврил и леля ми Мила. Пак там е доведена като булка майка ми Велика от далечното планинско селце Горна Ковачица, откъдето съдбата на учителка я е изпратила във Василовци. Никога не съм чул от нея лоша дума за баба Лозана и за баба Санда. Пак там са ме донесли като бебе – мен и по-късно сестра ми, носеща името на баба Александра. Под омаята на това вековно дърво израснахме заедно с братовчедите ми и в големия двор до късно не стихваха игрите и детския глъч. Там получих и запомних първите уроци по трудолюбие и обичта към земята от баба и мъдростта на съвета на дядо да не се опитвам да прескоча слънчевата си сянка, за цял живот. По-късно, уплашени, че буря може да пречупи могъщите клони на черницата и те да ни наранят, баба и дядо взеха решение да ги отрежат. И до ден днешен чувам трясъка на падащите огромни клони. Изведнъж величествената черница се превърна в осакатен могъщ ствол. Ние плакахме и смятахме, че черницата е загинала. През пролетта, като по чудо, от напукания и пълен с мъдрост ствол се появи нов живот. Отначало само крехки, малки бледозелени издънки, а после всичките заедно се устремиха към небето и за детската ни радост тя отново възкръсна. Това се правеше периодично, но аз тогава не знаех, че така се поддържа младостта на дървото. До огромния й ствол майка и татко, баба и дядо, посрещнаха моята бъдеща съпруга Таня, а после и дъщеричката ни Ива, децата на сестра ми, а по-късно и техните деца – шест поколения. Оттам, под притихналия шепот на скърбящите листа, изпратих за вечен покой прабаба, в чиито гроб символично са погребани и дрехите на прадядо, за да бъдат духовно заедно така, както са се врекли пред черницата, дядо, татко - според изричното му желание, независимо, че десетилетия живееше в големия град, а после и баба. Сега в огромния двор, който се мъча и успявам да поддържам, благодарение на верни приятели, много по-рядко се чува весела глъч, но когато това стане, имам чувството, че всяка наша дума се попива, одобрява и отбелязва на ствола на нашата черница, а когато остана сам нощно време, под нея сякаш съзирам сенките на предците си. Ето защо, когато отивам там, първо целувам ствола на черницата, прекланяйки й се и имам чувството, че тя ме разбира и обича.**

**Моля Бог да ми даде възможност и аз да предам мъдростта, заветите и примера под клоните на черницата на внуци - историята за нашия герб, за да я има България.**